ഭര്ത്താവ് വീണ് കിടപ്പിലായപ്പോള് ഉപേക്ഷിച്ച് പോയ ഭാര്യ: അന്ന് മുതല് അച്ഛനെ കൈയിലേന്തി കരുത്തായി മകള് വിസ്മയ ചേര്ത്തല: മരത്തില് നിന്ന് വീണ് വര്ഷങ്ങളായി കിടപ്പിലായ ചേര്ത്തല ആഞ്ഞിലിപ്പാലത്തിനു സമീപം താമസിക്കുന്ന വിനോദിന് അന്ന് മുതല് താങ്ങായും തണലായും നില്ക്കുന്നത് മകള് വിസ്മയ ആണ്, ഒപ്പം ഇളയമകള് വിനയയും. വിസ്മയയുടെ വിവാഹത്തോടെയാണ് ഇവരുടെ കഥ സോഷ്യല് മീഡിയയില് വൈറലായത്. മാരാരിക്കുളം വലിയപറമ്ബ് ജോംസണാണു വിസ്മയയെ വിവാഹം ചെയ്തത്. തന്റെ താങ്ങും തണലും മക്കളാണെന്ന് വിനോദ് പറയുന്നു. വിനോദിനും ആ നാടിനും വിസ്മയ ഒരു വിസ്മയം ആണ്. ചേര്ത്തല ആഞ്ഞിലിപ്പാലത്തിനു സമീപം ഭാഗ്യക്കുറി വില്പനക്കാരനാണ് മുള്ളന്ചിറ നികര്ത്തില് വിനോദ്. വിനോദിനെ വീട്ടില് നിന്നും കൈകളില് കോരിയെടുത്ത് റോഡിലെത്തിച്ച് വീല്ചെയറില് ഇരുത്തുന്നത് എന്നും വിസ്മയ ആണ്. ഏഴ് വര്ഷം ആയി ഇതുതന്നെയാണ് അവരുടെ ജീവിതരീതി. 2007ല് ആണ് വിനോദിനെയും കുടുംബത്തെയും താറുമാറാക്കിയ അപകടം സംഭവിച്ചത്. വീടിനടുത്ത് മരംവെട്ടിനു സഹായിക്കാന് പോയതായിരുന്നു വിനോദ്. മരത്തിനു താഴെ നിന്ന വിനോദിനു മരക്കഷണം വീണു ഗുരുതരമായി പരുക്കേറ്റു. നിരവധി ചികിത്സകള് ചെയ്തെങ്കിലും ഒന്നും ഫലം കണ്ടില്ല. വിനോദ് അരയ്ക്ക് താഴേക്ക് തളര്ന്ന് കിടപ്പായി. വിനോദ് കിടപ്പിലായതും ഭാര്യ ഭര്ത്താവിനെയും ചെറിയ മക്കളെയും ഉപേക്ഷിച്ച് പോയി. ഭാര്യ ഉപേക്ഷിച്ച് പോകുമ്ബോള് മൂത്ത മകള്ക്ക് എട്ട് വയസും രണ്ടാമത്തെ മകള്ക്ക് അഞ്ചു വയസുമായിരുന്നു പ്രായം. ആ സമയത്ത് താങ്ങായി നില്ക്കേണ്ട ഭാര്യ പോയതോടെ മക്കളെ ആലപ്പുഴയിലെ ജീവകാരുണ്യ സ്ഥാപനത്തില് നിര്ത്തിയായിരുന്നു വിനോദ് പഠിപ്പിച്ചിരുന്നത്. പിന്നീട് ആഞ്ഞിലിപ്പാലം തോടിനോടു ചേര്ന്ന പുറംപോക്കില് പലരുടെയും സഹായത്തോടെ ചെറിയ ഷെഡ് വച്ച് മൂവരും താമസമാക്കി. ചേര്ത്തലയിലെ വസ്ത്രശാലയില് ജീവനക്കാരിയാണു വിസ്മയ. മറ്റ് ജോലികള് ഒന്നും ചെയാന് കഴിയാത്തത് കൊണ്ട് തന്റെ വീല് ചെയറില് ഇരുന്ന് കൊണ്ട് വിനോദ് ലോട്ടറി വില്പ്പന നടത്തിയാണ് ഉപജീവനമാര്ഗം കണ്ടെത്തിയിരുന്നത്. ചെറിയ ഷെഡില് നിന്ന് റോഡിലേക്ക് എത്തണമെങ്കില് പതിനഞ്ചടിയോളം ഉയരം ഉണ്ട്. എന്നും രാവിലെ വിനോദിനെ തന്റെ കൈയില് എടുത്ത് കൊണ്ട് പതിനഞ്ചടിയോളം ഉയരം കയറുന്നത് വിസ്മയ ആണ്.